גריגורי פרלמן

גריגורי (גרישה) יעקובלביץ' פֶּרֶלמן (ברוסית: ‏Григорий Яковлевич Перельман‏Ⓘ‏; באנגלית: Grigori Perelman; נולד ב-13 ביוני 1966) הוא מתמטיקאי רוסי-יהודי, שהתפרסם בעיקר לאחר שהוכיח את השערת פואנקרה. בשנת 2006 סירב לקבל את מדליית פילדס. נימוקי השופטים להענקת המדליה היו: "על תרומתו לגאומטריה, והתובנות המהפכניות שלו באשר למבנה האנליטי והגאומטרי של זרימת ריצ'י (Ricci flow (אנ'))". פרלמן למד בצעירותו בבית הספר התיכון מס' 239 בלנינגרד שברוסיה הסובייטית (כיום סנקט פטרבורג), המתמחה בהוראת מתמטיקה ופיזיקה. בגיל 16 זכה במדליית הזהב באולימפיאדת המתמטיקה הבינלאומית, בהשיגו ציון מושלם. קיבל דוקטורט מהאוניברסיטה הממלכתית של סנקט פטרבורג, ולאחר מכן עבד במכון סטקלוב למתמטיקה. בסוף שנות ה-80 של המאה ה-20 עבר לארצות הברית. ב-1996 חזר למכון סטקלוב למתמטיקה בסנקט פטרבורג, שם עסק בגאומטריה של יריעות רימאניות. בנובמבר 2002 פרסם את עבודתו על השערת פואנקרה - בעיה שניסח המתמטיקאי והפיזיקאי הצרפתי אנרי פואנקרה ב-1904. ההשערה נחשבה במשך שנים לאחת הבעיות הפתוחות החשובות ביותר בטופולוגיה, והיא עוסקת באפיון של הספֵירה התלת-ממדית מבין כל היריעות מאותו ממד. בעבודתו הציג פרלמן מתווה להוכחה של "השערת הגאומטריזציה של תרסטון", שהשערת פואנקרה היא מקרה פרטי שלה. העבודה פורסמה ב-arXiv. שלא כמקובל, פרלמן לא פרסם אותה לאחר מכן בכתב עת העובר ביקורת עמיתים. בשנת 2003 נתן פרלמן סדרה של הרצאות על עבודתו ב-MIT, אוניברסיטת פרינסטון, אוניברסיטת קולומביה, אוניברסיטת ניו יורק וב-אוניברסיטת סטוני ברוק. מתמטיקאים אחדים עבדו במשך כמה שנים על הפיכת המתווה של פרלמן להוכחה פורמלית מפורטת. עד אמצע 2006 נכתבו שלוש עבודות בהיקף של מאות עמודים, שבכל אחת מהן נסקרה ההוכחה בשלמותה. תוך כך התגבשה הסכמה שהוכחתו של פרלמן הביאה את השערת פואנקרה אל פתרונה. באוגוסט 2006 זכה פרלמן במדליית פילדס, אות ההוקרה החשוב ביותר למתמטיקאים, אך סירב לקבלה. אין זו הפעם הראשונה שבה פרלמן התכחש לממסד המדעי: קודם לכן סירב לקבל פרס של החברה המתמטית האירופית. בתחילת 2010 הודיע מכון קליי למתמטיקה שבכוונתו להעניק לפרלמן פרס בסך מיליון דולר על פתרון השערת פואנקרה, שהיא אחת מ"שבע בעיות המילניום" של המכון, אך פרלמן ויתר על הפרס. פרלמן הסביר שלדעתו תרומת המתמטיקאי האמריקאי ריצ'רד המילטון למציאת הפתרון שוות ערך לתרומתו והוא לא יכול לקבל את הפרס לבדו. בספטמבר 2011 החליט המכון לתרום את הסכום כמלגות. פרלמן נמנע מראיונות עיתונאיים ואין מידע אודות עיסוקיו לאחר שעזב את עבודתו במכון סטקלוב ב-2005. ב-2014 דווח בתקשורת הרוסית כי פרלמן עוסק במחקר בנושא ננוטכנולוגיה. מאשה גסן, חידת פרלמן: סיפור על גאון ועל פריצת הדרך המתמטית של המאה, מאנגלית: דפנה לוי, תל אביב: הוצאת ידיעות אחרונות, 2012. דונל או'שיי, השערת פואנקרה: פתרונה של חידה מתימטית בת מאה שנים, מאנגלית: עמנואל לוטם, תל אביב: אריה ניר הוצאה לאור, 2008 מדיה וקבצים בנושא גריגורי פרלמן בוויקישיתוף גריגורי פרלמן, באתר פרויקט הגנאלוגיה במתמטיקה גריגורי פרלמן, באתר MacTutor (באנגלית) גריגורי פרלמן, באתר ResearchGate הגרדיאן, המתמטיקאי מצא הוכחה אבל יוותר על המיליונים, באתר הארץ, 17 באוגוסט 2006 האם פוענחה השערת פואנקרה?, באתר ynet, 7 בינואר 2004 עוזי דן, גרגורי פרלמן, הצנוע הלא ידוע, שפתר את אחת החידות הקשות במתמטיקה, באתר הארץ, 25 בדצמבר 2009 סילביה נסר ודייוויד גרובר, Manifold Destiny: A legendary problem and the battle over who solved it,‏ The New Yorker‏, 21 באוגוסט 2006 גריגורי פרלמן, באתר אנציקלופדיה בריטניקה (באנגלית) ציונו באתר האולימפיאדה למתמטיקה מתמטיקאי יהודי-רוסי ויתר על פרס של מיליון דולר על הוכחת השערת פואנקרה, באתר הארץ, 1 ביולי 2010 Malcolm Ritter, Russian mathematician rejects $1 million prize, July 1, 2010 [1]